**ՀԻՄՆԱՎՈՐՈՒՄ**

**<<Հայաստանի Հանրապետության կառավարության 2016 թվականի մարտի 3-ի № 258-Ն որոշման մեջ փոփոխություններ կատարելու մասին>> Հայաստանի Հանրապետության կառավարության որոշման նախագծի ընդունման>>**

**Անհրաժեշտությունը:**

Իրավական ակտի ընդունման անհրաժեշտությունը պայմանավորված է ՀՀ տարածքային կառավարման և զարգացման նախարարության (այսուհետ՝ նախարարություն) գործառույթների առավել լիարժեք իրականացմամբ և նրա գործունեության արդյունավետության բարձրացմամբ: Մասնավորապես ուսումնասիրվել են նախարարությանը վերապահված գործառույթները և դրանք իրականացնող կառուցվածքային ստորաբաժանումների ծանրաբեռնվածությունը և արդյունավետությունը, որի արդյունքում անհրաժեշտություն է առաջացել փոփոխություններ կատարել աշխատակազմի կառուցվածքում:

**Ընթացիկ իրավիճակը և խնդիրները:**

Նախարարության աշխատանքները ճիշտ և արդյունավետ կազմակերպելու նպատակով, քննարկվել են նախարարության գործառույթների անհրաժեշտության, նպատակահարմարության, ստորաբաժանումների միջև աշխատանքների հավասարաչափ բաշխման և աշխատակիցների ծանրաբեռնվածության հարցերը: Բազմակողմանի ուսումնասիրության արդյունքում որոշվել է ՀՀ տարածքային կառավարման և զարգացման նախարարության աշխատակազմի կառուցվածքում առաջարկել հետևյալ փոփոխությունները.

1. Նախարարության աշխատակազմի տարածքային ներդրումային քաղաքականության վարչության անդրսահմանային տարածքային համագործակցության բաժինը ու միջազգային համագործակցության բաժինը միաձուլել և բաժանման ձևով վերակազմակերպել` աշխատակազմի միջազգային և անդրսահմանային համագործակցության բաժնի ու տարածքային ներդրումային քաղաքականության և գործառնական ծրագրերի վարչության: Փոփոխությունը պայմանավորված է աշխատանքների խաչաձևումից խուսափելու անհրաժեշտությամբ: Անդրսահմանային համագործակցության գործառույթները կվերապահվեն միջազգային և անդրսահմանային համագործակցության բաժնին: Անդրսահմանային տարածքային համագործակցության բաժնի 3 հաստիքներից 1-ը կտեղափոխվի միջազգային համագործացության բաժին:
2. Նախարարության աշխատակազմի քարտուղարության ինֆոտեխնոլոգիաների, տվյալների բազաների և կապի բաժինը վերակազմավորել գնումների համակարգման և տնտեսական բաժնի:

Քանի որ ինֆոտեխնոլոգիաների, տվյալների բազաների և կապի բաժնի գործառույթների մի մասը տեխնիկական բնույթի են և դրանց շրջանակներում իրականացվող աշխատանքներն ուղղված են նախարարությունում շահագործվող համակարգչային տեխնիկայի, տեղային ցանցի և ծրագրային ապահովման սպասարկմանը, նախարարության համացանցային կայքի և այլ սերվերների սպասարկման աջակցմանը, ուստի առավել նպատակահարմար ենք գտնում այդ գործառույթների իրականացումը գնումների գործընթացի շրջանակներում, մասնագիտական կազմակերպությունների կողմից, ինչը կնպաստի ինչպես ծախսերի կրճատմանը, այնպես էլ մատուցվող ծառայությունների որակի բարձրացմանը:

Գործառույթների մյուս խումբը իրենց բնույթով առնչվում են տեղական ինքնակառավարման ոլորտի տեղեկատվայնացմանը, ՏԻՄ-երում ներդրված էլեկտրոնային կառավարման համակարգերի լիարժեք և կանոնավոր շահագործման ապահովմանը, ինչպես նաև դրանց՝ պետական մարմինների նմանատիպ համակարգերի հետ փոխգործելիության ապահովմանը: Այդ գործառույթները առավել արդյունավետ կիրականացվեն հենց տեղական ինքնակառավարման վարչության գործառույթների ընդհանուր տրամաբանության շրջանակներում։ Արդյունքում՝ տեղական ինքնակառավարման վարչությունը անհրաժեշտ կլինի համալրել մեկ հաստիքով:

Ինչ վերաբերվում է գնումների համակարգման և տնտեսական բաժնին, ապա դրա ստեղծումը պայմանավորված է Նախարարության բնականոն գործունեության ապահովման անհրաժեշտությամբ, որի շրջանակներում նախատեսվում է ՀՀ օրենսդրությամբ սահմանված գնումների գործընթացների հետ կապված աշխատանքների իրականացումը, աշխատակազմի գույքի բաշխումը, պահպանությունը, աշխատակազմի աշխատանքային պայմանների բարելավումը, նախարարության և աշխատակազմի պաշտոնատար անձանց այցելությունների, նրանց մասնակցությամբ անցկացվող արարողակարգային և այլ միջոցառումների նախապատրաստման ու կազմակերպման տնտեսական, նյութատեխնիկական և տրանսպորտային ապահովումը:

1. Նախարարության աշխատակազմի ֆինանսատնտեսագիտական և հաշվապահական հաշվառման բաժինը վերակազմավորման ձևով վերակազմակերպել ֆինանսատնտեսագիտական և հաշվապահական հաշվառման վարչության: Նշյալ փոփոխությունը պայմանավորված է համայնքային բյուջեների պլանավորման գործընթացում պետական լիազորված մարմնի դերի բարձրացմամբ: Մասնավորապես, <<Տեղական ինքնակառավարման մասին>> ՀՀ օրենքով սահմանված է, որ տեղական ինքնակառավարման ոլորտի համապատասխան լիազորված մարմինը համայնքային բյուջեների պլանավորման գործընթացում մեթոդական և խորհրդատվական օժանդակություն է ցուցաբերում համայնքներին, ինչպես նաև աջակցում է ֆինանսական համահարթեցման սկզբունքով համայնքներին ՀՀ պետական բյուջեից տրվող դոտացիաների հաշվարկման գործընթացում: Սույն գործառույթը նոր է նախարարության համար` այն պայմանավորված է «Ֆինանսական համահարթեցման մասին» ՀՀ նոր օրենքի (ՀՕ-202-Ն, 20.10.2016թ.) ընդունմամբ, համաձայն որի ՀՀ տարածքային կառավարման և զարգացման նախարարությունը հանդիսանալու է դոտացիաների գումարների հաշվարկման պետական լիազոր մարմին (հոդված 2, 1-ին մաս, 8-րդ կետ): Նախկինում սույն գործառույթն իրականացնում էր ՀՀ ֆինանսների նախարարությունը: Ուստի հաշվի առնելով առկա համայնքների թիվը և կարևորելով համայնքների զարգացումը, որոշվել է կատարել համապատասխան փոփոխություն:

**Տվյալ բնագավառում իրականացվող քաղաքականությունը:**

ՀՀ տարածքային կառավարման և զարգացման նախարարությունը մշակում և ապահովում է օրենքով, այլ իրավական ակտերով իր իրավասությանը վերապահված բնագավառներում ՀՀ կառավարության քաղաքականության իրականացումը:

Այդ քաղաքականությունն առավել լիարժեք իրականացնելու նպատակով մշտապես վերահսկվում է աշխատակազմի կառուցվածքի արդյունավետությունը` որին և միտված են նախատեսվող փոփոխությունները:

**Կարգավորման նպատակը և բնույթը:**

Կարգավորման նպատակն է կառուցվածքային փոփոխության արդյունքում բարձրացնել նախարարության աշխատակազմի կողմից իրականացվող աշխատանքների արդյունավետությունը:

**Նախագծի մշակման գործընթացում ներգրավված ինստիտուտները և անձինք:**

Իրավական ակտի նախագիծը մշակվել է ՀՀ տարածքային կառավարման և զարգացման նախարարությունում:

**Ակնկալվող արդյունքը:**

Նախագծի ընդունմամբ ակնկալվում է նախարարության գործառույթների առավել լիարժեք իրականացում և նրա գործունեության արդյունավետության բարձրացում: